钦定古今图书集成/明伦汇编/闺媛典/第353卷 > 《日出东南隅行》萧子显
## 钦定古今图书集成/明伦汇编/闺媛典/第353卷 > 《日出东南隅行》萧子显

大明上迢迢，阳城射凌霄。光照窗中妇，绝世同阿娇。
明镜盘龙刻，簪羽凤凰雕。逶迤梁家髻，冉弱楚宫腰。
轻纨杂重锦，薄縠间飞销。三六前年暮，四五今年朝。
蚕笼拾芳翠，桑陌采柔条。出入东城里，上下洛西桥。
忽逢车马客，飞盖动襜轺。单衣鼠毛织，宝剑羊头鞘。
丈夫疲应对，从者辍衔镳。柱间徒脉脉，垣上几翘翘。
女本西家宿，君自上宫要。汉马三万疋，夫婿仕嫖姚。
鞶囊虎头绶，左珥凫卢貂。横吹龙钟管，奏鼓象牙箫。
十五张内侍，十八贾登朝。皆笑颜郎老，尽讶董公超。